“Death and Taxesis” on peidus omajagu “Papers, Please’i”. Foto: Placeholder Gameworks

“Kolisime Otiga Rootsi mänguarenduskommuuni, kust leidsime uusmeremaalasest helilooja Adam David Bowi. Tartusse jäi veel kaks kirjanikku, Kadri Künnapuu ja Markus Rondo. Kokku on meie tiimis kuus inimest pluss kolm häälnäitlejat.”

“Death and Taxesis” on mängija ülesandeks kontoris istudes õnnetute hingede elu ja surma üle otsustamine, kuid Künnap lubab, et tegevusi on rohkem ja mäng on vaheldusrikas.

“Peale vikatimehe igapäevase paberitöö saab käia poes ning osta endale välimust muutvaid esemeid, töövahendeid ja ka nipsasjakesi töölaua kaunistamiseks,” selgitab Künnap. “On võimalik vaadata peeglisse, vestelda oma südametunnistusega ning kiusata bossi kassi.”

Mängija vastustest sõltub, kuidas lugu ennast avab. Foto: Placeholder Gameworks

“Mängus on nüüd üle 300 inimese profiili, terve albumitäis originaalmuusikat ning häälnäitlemine. Mängul on neli täiesti erinevat lõppu, aga see on pigem selline olukord, kus iga lõpp on individuaalne ning sarnasusi näeb harva.”

“Death and Taxes” jõuab Steami täna õhtul kell 21 ja maksab ilmudes 11,99 eurot, kuid on nädal aega 25% alla hinnatud. Pikemat usutlust Leene Künnapiga loe ajakiri “Digi” märtsikuu numbrist.